ইতিমধ্যে উক্ত ঘটনা সন্দৰ্ভত বোকাখাত আৰক্ষীয়ে ভাৰতীয় দণ্ডবিধিৰ ৪৪৮/৩৭৬/৩০২/২০১আৰু যৌন নিৰ্যাতনৰ পৰা শিশু সুৰক্ষা আইন (POCSO) ৰ ৬ নং ধাৰাৰ অধীনত ৩৫/১৭ত এটা গোচৰ পঞ্জীয়ন কৰে আৰু অভিযুক্তক গ্ৰেপ্তাৰ কৰি জেললৈ প্ৰেৰণ কৰে। পৰৱৰ্তী সময়ত উক্ত গোচৰটো গোলাঘাট বিশেষ ন্যায়াধীশৰ আদালতত special (pocso) ১২/১৭নম্বৰত পঞ্জীয়ন হয় আৰু উপৰোক্ত বিচাৰ প্ৰক্ৰিয়া চলে। প্ৰায় দুবছৰ ধৰি চলা বিচাৰৰ অন্তত আদালতে অপৰাধী ভাইটি বৰাইকক দোষী সাব্যস্ত কৰে আৰু বৃহস্পতিবাৰে উক্ত কঠোৰ শাস্তিৰ ৰায় ঘোষণা কৰে। অপৰাধীটোক যাৱজ্জীৱন কাৰদণ্ডৰ লগতে জৰিমনা বিহা হৈছে, জৰিমনা অবিহনে অতিৰিক্ত এমাহকৈ কাৰাবাস খাটিব লাগিব বুলি জানিব পৰা গৈছে। আনহাতে, উক্ত ৰায়দানত ন্যায়াধীশগৰাকীয়ে সমগ্ৰ ঘটনাত অপৰাধীজনৰ এক পাশৱিক, নিদৰ্য় আৰু আমানৱীয় স্বৰূপ প্ৰকাশ পোৱা বুলি কোৱাৰ লগতে ইয়াক ক্ষমাৰ যোগ্য নহয় বুলি উল্লেখ কৰে। উক্ত গোচৰত ভুক্তভোগীৰ পৰিয়ালৰ হৈ অধিবক্তা পি বৰা আৰু আচামীৰ হৈ টি বৰদলৈয়ে ওকালতি কৰিছিল। ইপিনে, উক্ত ৰায়দানত ভুক্তভোগীৰ পৰিয়ালৰ লগতে গোলাঘাটৰ ৰাইজে সন্তুষ্টি প্ৰকাশ কৰিছে। উল্লেখযোগ্য যে বিগত বৰ্ষত জম্বু-কাশ্মীৰৰ কঠোৱাত সংঘটিত ঘটনাৰ পাছত যৌন নিৰ্যাতনৰ পৰা শিশু সুৰক্ষা আইনখন বহুখিনি সংশোধন কৰি ১২ বছৰৰ তলৰ শিশু নিৰ্যাতন কৰা অপৰাধীক মৃত্যুদণ্ডৰ শাস্তি পৰ্যন্ত প্ৰদান আৰু যাৱজ্জীৱন কাৰাদণ্ডৰ ক্ষেত্ৰত নূন্যতম বিশ বছৰ কাৰাবাসৰ শাস্তি প্ৰদানৰ ব্যৱস্থা কৰা হৈছে।